b'\n_START_ARTICLE_\nBla\xc5\xbe Kav\xc4\x8di\xc4\x8d (politik)\n_START_SECTION_\n\xc5\xbdivljenjepis\n_START_PARAGRAPH_\nRojen je bil v Ljubljani, sicer pa \xc5\xbeivi v Formah pri \xc5\xa0kofji Loki. V Ljubljani je kon\xc4\x8dal osnovno \xc5\xa1olo, gimnazijo in Ekonomsko fakulteto. Kasneje je kon\xc4\x8dal \xc5\xa1e magistrski \xc5\xa1tudij na EPF v Mariboru in dosegel naziv magister poslovnih znanosti._NEWLINE_Med letoma 1977 in 1984 je bil zaposlen v Iskri Commerce in Iskri Telematika Kranj, pri \xc4\x8demer je bil direktor tr\xc5\xbeenja za Azijo in Daljni vzhod. Nato je bil \xc5\xa1est let (1984-89) komercialni direktor podjetja Iskra Telematika in nato (1989-94) \xc5\xa1e generalni direktor Zdru\xc5\xbeenega podjetja Iskra Telekom. Pozneje je postal samostojni podjetnik in sodelavec podjetja Mercuri International (1994-98) in samostojni poslovni svetovalec in podjetnik (1998-2000)._NEWLINE_V politiko je vstopil leta 2000, ko je bil izvoljen za poslanca Dr\xc5\xbeavnega zbora RS. Po koncu mandata je postal direktor razvoja podjetja Lokain\xc5\xbeeniring. 21. novembra 2007 je bil izvoljen na volilnem zboru elektorjev kranjskega dela Gorenjske v Kranju za dr\xc5\xbeavnega svetnika in 12. decembra istega leta je bil izvoljen za predsednika Dr\xc5\xbeavnega sveta na konstitutivni seji Dr\xc5\xbeavnega sveta. 9. junija 2010 je bil ponovno izvoljen za predsednika DS RS. \xc5\xa0tiri mandate je bil ob\xc4\x8dinski svetnik Ob\xc4\x8dine \xc5\xa0kofja Loka._NEWLINE_28. maja 2010 je kandidiral za predsednika LDS, a ga je premagala dotedanja predsednica Katarina Kresal. 8. septembra 2011 je izstopil iz LDS zaradi nestrinjanja z delovanje Kresalove in stranke glede nje. 30. septembra 2011 je vstopil v Stranko mladih - Zeleni Evrope, s \xc4\x8dimer je po mnenju predsednika SMS - Zelenih Darka Krajnca stranka pridobila kredibilnega kandidata za dr\xc5\xbeavnozborske volitve leta 2011._NEWLINE_Na dr\xc5\xbeavnozborskih volitvah leta 2011 je kandidiral na listi SMS - Zelenih.'